Cesarhanmun/geonobi-data huggingface dataset:
地名: 咸昌 (慶尚道, 縣（監）)
年: 1495.0

○甲午/御經筵。 正言李胄曰: "蔡壽居父喪, 捨墳歸妻鄕咸昌, 將作舍聚材, 而有金之瑞者, 亦士族人, 壽爭橋梁木, 怒而縛之, 幷捉之瑞之妻及老母, 使奴子捽髮而歐之。 又欲囚之瑞, 而邑守適不在, 壽擅囚之。 會有赦, 壽必欲害之, 嗾吏不錄囚徒, 故未得放焉。 之瑞曰: ‘罪重者皆得蒙宥, 而我獨未見放何哉?’ 乃自出。 壽又嗾吏, 托以反獄, 卽還囚之。 聖明之朝, 安有如此之事乎? 此不可不鞫。 鄭光世憚鞫壽, 又當風寒, 不欲遠行, 敢以赦前事, 隱然啓稟, 是亦畏壽而然請擇遣剛明不畏强禦者鞫之, 竝鞫光世。" 從之。 胄曰: "渭原郡守尹良佐唐物貿易事命棄之。 近來贓吏頗多, 有如朔州府使奉禧則在逃, 臨陂縣令李奉孫、北靑判官柳茂、東萊縣令韓萬孫則時方鞫之。 是皆法弛而然, 不可輕棄。" 特進官李季仝曰: "義州距鳳凰城甚邇, 其往還便易。 我國民人憚於徭賦, 必潛投居之, 故臣嘗憂懼。 今高平孫罪雖在赦前, 固當治之, 而其時不點檢官吏, 亦當治之。 且義州人乘小船, 常往還, 請嚴立禁條, 使不得出入。" 王曰: "可議之。" 胄曰: "臺諫以言事詣闕, 每借寓司鑰房, 若合司時, 會於肅章門外, 殊無體貌, 請別修給一所。" 王曰: "甚當。"
地名: 咸昌 (慶尚道, 縣（監）)
年: 1504.0

○下權達手照律案曰: "‘追崇之典, 於禮已極, 無以復加。’如此議啓, 固爲非也。 夫人雖有謫仙之才, 而心苟不肖, 則將焉用之? 其令改照律。" 義禁府改照權達手、金世弼罪當斬, 崔淑生、李荇決杖一百, 遠方爲奴, 餘各決杖一百, 流三千里, 傳曰: "卽令行刑, 百官序立。" 又傳曰: "達手、世弼雖同罪, 而達手爲首, 世弼特減死, 絶島爲奴。 且世弼等十三人, 追奪紅牌。" 達手
              咸昌人。 善屬文, 不事修飾。 好古樂善, 氣節坦蕩有大志。 將死, 語同囚諸友曰: "君等宜取酒餞我歸。" 言貌如平時。 妻鄭氏有節操, 收葬畢, 不食而死。 時無罪誅戮者, 或孥其妻子, 莫不奔走就役, 鮮有以節義自持, 獨鄭氏與大司諫姜詗妻金氏死之。
地名: 咸昌 (慶尚道, 縣（監）)
年: 1513.0

○臺諫合司請復昭陵, 仍論前事。 又啓: "曺繼衡前守豐基, 多數種麻, 凡囚家僮, 必以女人囚之, 使之紡績, 又於其境內, 新造奴家, 歛散長利。 又於咸昌、尙州兩邑之地, 各造大家, 使衙前裹糧, 往來赴役。 又有一人, 與丹陽居人, 訟奴婢于豐基, 繼衡決給丹陽人, 而受其奴托言, 其妹夫秦士元買得, 而潛執使用, 請遣行臺推覈。" 傳曰: "曺繼衡事, 依所啓。 餘不允。"
地名: 咸昌 (慶尚道, 縣（監）)
年: 1537.0

○左議政尹殷輔、右議政柳溥啓曰: "六曹堂上, 皆入面對乎?" 傳曰: "世宗朝, 黃喜、許稠, 乃賢相, 夜半或有召問國事之時。 雖非自見, 博採群言而啓之矣。 今六曹皆入則似擾, 但尹安仁, 則有所啓之事, 許令竝參。" 上御宣政殿, 尹殷輔、柳溥、尹安仁、都承旨林百齡、記事官林亨秀、李無彊、南應雲入侍。 上使內官, 持安仁所書啓, 使百齡示大臣。 上曰: "昨見禁府啓意, 許沆、蔡無擇, 先入京家, 許洽又來云, 喪人宜在廬而在家, 此必安老招來。 然別無形迹, 故不問。 以此觀之, 許坰之潛往沆家, 甚爲邪慝, 命囚於詔獄矣。" 殷輔曰: "此三人, 皆遭親喪, 棄廬而入來, 事甚怪異。 坰之夜半往來者, 必通朝議, 欲聞其指揮。 連二夜屬耳相話, 必有人所不得聞之事, 情狀極爲綢繆。 其蹤迹詭秘甚矣。" 上曰: "政府、六曹啓元老等事時, 有叔姪之語。 予亦見此語, 不知指何人也。 他人則不知, 而坰獨知之云, 極爲疑怪矣。 前於經筵, 發 ‘顚不扶, 危不持, 將焉用彼相’ 之語, 而警其大臣者, 欲使大臣扶持國家也, 而大臣見國事日非, 不之救則可乎? 書曰: ‘惟辟作福, 惟辟作威。’ 臣無有作福作威, 威福在下, 則宗社豈有安寧? 此非徒不言之責, 而亦由予待之失其宜也。 (瓜牙)
                〔爪牙〕
              腹心之徒, 若盡罪之, 此非美事, 恐有國脈之傷, 然其甚者, 不得不治。 分別輕重而治之, 乃臺諫之事。" 安仁曰: "以目覩之事言之, 臣與許洽, 同爲承旨。 其時有國恤,
                【貞顯王后。】
              上祭孝敬殿, 上下皆致。 臣下雖有大事, 不可托故, 而洽在公廳, 公然言之曰: ‘父
                【確。】
              自三陟, 來宿于平丘, 我可往省。’ 洽爲左承旨, 丁玉亨爲都承旨, 禁之不可强, 歸平丘經宿之地。 親祭之日, 父或病而危急, 則猶可往見, 其父無恙, 祭後亦可往見也。 近日洽家奴子, 辱打其隣儒。 刑曹發羅將捉其奴, 洽大怒, 囚其羅將於義禁府。
                【洽爲禁府堂上。】
              禁府, 乃詔獄也。 洽安得而囚人? 許沆奪柳禮臣之子
                【涵。】
              之婢, 聞者痛憤。 其時柳灌, 爲刑曹判書, 聽其訟。 知其情, 而欲卞是非, 沆嗾蔡無擇, 啓罷柳灌。 臣爲忠淸道監司時, 見朴守良問其事, 守良曰: ‘京中以言, 此爲惡禮臣之子, 不可不放。’ 柳溥雖與禮臣切親, 殷輔則可以言也。" 百齡曰: "蔡無擇爲大司憲時, 金亹爲執義。 無擇聽沆之嗾, 爲公事, 多爲作非, 亹欲救之, 懼被罪而不能也。 一日亹謂臣曰: ‘無擇爲沆也如此。’ 云。 臣見許沆, 問其事, 沆曰: ‘今若以柳灌爲然, 則自上知吾之誤也。’ 云。 左右之臣, 有欲泣而陳之者, 畏沆之威而不能發。 許洽執拘刑曹, 羅將囚禁府, 刑曹可以爲公事請罪, 而怵於威勢, 以洽奴爲無罪而放之, 人皆痛憤。 許洽事, 昨在政廳, 蘇世讓與蔡世傑言之也。 世傑與洽爲姻家, 故明知其事矣。 先是, 蘇世讓謂禁府郞官曰: ‘久囚之人, 何不放?’ 郞官震慄不敢出聲曰: ‘許知事所囚, 不敢放也。’ 其威能刦人, 類如此。" 殷輔曰: "此其現著之事。 挾私憤中毒, 人所不知者, 不可勝計。" 百齡曰: "咸昌訓導,
                【趙繼盧父子也。】
              怨金安老、朴洪鱗, 故羅織而徙邊。 書曰: ‘小民怨汝詈汝, 則皇自敬德。’ 天子尙然, 況臣子乎? 安老囑諫官, 欺罔啓達, 自上命拿來。 雖怨安老, 臺諫之所不當啓推, 而亦非拿來之事也。 其時臣爲承旨, 欲啓之不能。 若啓達, 則臣必死於安老之手。 臣死, 不足惜也, 臣死之後, 若曰, ‘某也言此而被害’, 人皆不言, 則豈不是可懼乎? 自上議此人之事, 他相, 皆云非也。 安老則逼己之事, 所不當議也, 而列陳其罪, 至書訴倅
                【咸昌縣監。】
              之事, 其爲邪慝極矣。 其時有赦, 人皆喜此人可免, 自上敎之曰: ‘此人不可入於赦也。’ 安老之事, 自上何以如此? 人莫能測矣。 遠地村巷, 一言其惡, 臺諫論啓而罪之, 誰敢復言? 臣於其時, 不能啓而今始陳之, 亦爲未安。 新宣陵作主之時, 有私匠善手。 安老托以造國神主啓請, 送于開城府, 造其軺軒。
                【時, 其兄安鼎爲留守。】
              奉常寺正李純謂安老曰: ‘非此人, 無能造國神主者。’ 安老曰: ‘可以之次於此人者, 造之。’ 是以己所乘之軺爲重, 而以國母神主爲輕也。 此豈人臣之事乎? 人心由是而解體。 附者雖有大罪, 爵祿如舊, 忤者雖無辜, 禍患不免。 其爲惡, 曷有窮已? 大抵不賞賢、不罪惡, 雖以堯舜之聖, 不能治天下。 若罪重大, 諉諸大臣而不殺, 後日雖有安老, 何所懲哉? 臣子之惡, 無如安老者。 不殺何爲?" 安仁曰: "所謂造主者, 名松邁, 方好義之奴。
地名: 咸昌 (慶尚道, 縣（監）)
年: 1576.0

○辛未/大司諫鄭芝術等啓曰: "臣等伏聞, 去癸酉年軍籍時, 慶尙道
              咸昌縣居故判書權纉家, 隱接良丁崔風孫、金億年等, 以無役現出, 而權纉外孫豐山君
              宗麟, 以爲己奴, 呈狀于憲府, 移文于本道監司。 監司使尙州、安東等官推閱, 則風孫果爲良丁, 而宗麟壓良爲賤之狀明白, 故推官等, 以此再三論報, 而憲府捉致風孫等于京獄, 不復辨詰, 直令刑曹訊鞫。 數月之內, 連斃於杖下, 冤痛之狀, 遠近傳播。 臣等猶恐其所聞不實, 取前後推案于刑曹, 觀之, 則風孫等之無辜枉死, 實爲慘惻。 死者雖不可復生, 而當時法官之罪, 不可不治。" 又曰: "憲府偏主先入之說, 只以元告羅織欺罔之言, 遽擬叛主之律, 陷之必死之地, 已爲無謂。 而刑曹牽制法司, 尸居其官, 忍視不辨, 使無辜愚民接踵就死, 其傷王化、積民怨極矣。 請乙亥十一月臺官及刑曹堂上色郞廳, 先罷後推。 豐山君
              宗麟, 以秩高宗親, 其家良丁刷出者, 多至六十餘名。 繩以國法, 已不可逃罪, 而不自畏戢, 敢爲無狀之事, 陷人死地, 極爲痛憤。 請宗麟依壓良之律治罪, 代訟奴子, 幷令該曹囚禁。" 大司憲李陽元, 乃其時長官也。
地名: 咸昌 (慶尚道, 縣（監）)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 咸昌 (慶尚道, 縣（監）)
年: 1594.0

○上御別殿, 講《周易》。 講畢, 上曰: "彼賊若再動, 則何以繼其糧乎?" 特進官李憲國啓曰: "彼賊欲送卒倭於京中, 或給銀兩, 使之貿糧以繼云云。 其言雖不足信, 但此賊至强輕生, 若以數百精卒, 直突出來, 則以我國之將卒, 恐無以敵之也。 竊觀近日, 人心渙散, 必須以固結人心, 爲先可也。 小臣有一念焉, 湖南土賊, 今方大熾矣。 曾於壬辰之變, 我國之人, 多爲(向)
                〔嚮〕
              導, 不可無善處之道也。" 檢討官尹敬立曰: "蘆嶺之下, 本道監司, 私設權管堡防守, 而所謂權管者被害之後, 土賊遂據蘆嶺之險, 故大小人民, 不得通道矣。" 憲國啓曰: "必須蠲免徭役, 以寬民力然後, 盜賊庶幾自消矣。" 上曰: "軍餉之外, 豈有徭役乎?" 憲國曰: "如戶米、戶雉、刷馬等弊, 皆民所不堪者也。" 經世曰: "壬辰年還上, 自上已令蠲減, 而守令等, 多不奉行。 巡按御史, 今方下去, 請令御史, 摘發治罪。" 上曰: "予以此事, 旣與備邊司相爭耳。 旣下減除之命, 而詎有還捧之理乎?" 特進官李準曰: "盧景福殺通事之罪, 與閔善同矣, 而受刑已過十次。 數多加刑, 恐涉冤悶矣。" 上曰: "其罪, 非殺人乎? 準曰: "雖是殺人, 而本犯應死。 故閔善之罪, 亦以本犯應死, 而擅殺之律照律, 爲杖一百矣。" 上曰: "本犯應死, 何以知之? 此乃弊生之言也。" 紳曰: 房子等, 或爲唐兵房子, 或爲降倭房子, 俱是我國之人, 而其作弊之狀, 國人皆所以切齒者也。 況此房子, 旣殺官婢, 若以殺此, 房子代死, 則過重矣。" 上曰: "問于大臣處之。" 經世曰: "臣聞王世子朝夕問安, 而自上屢有一日一問之敎, 故今則一日一問安矣。 此雖出於聖念惟其疾之憂, 然王世子問安視膳之外, 豈有他事? 文王一日三問, 此人子當然之道理。 今雖不能一日三問, 然使之朝夕問安可也。 且以家人父子之禮, 頻頻接見, 每以學問之道, (淳淳)
                〔諄諄〕
              敎諭。 至如王政之事, 亦皆耳提面諭, 則聖上有盡慈之道, 世子有盡孝之道矣。 慈孝兩盡, 情意融(給)
                〔洽〕
              , 則此豈非宗社、生民之福哉? 昔漢
              武帝, 與諸子疎, 而讒間乘之。 此則武帝不明之致也。 聖代豈有如此之事乎?" 上曰: "武帝事, 不干之言也。 古人日三問安, 而古今異宜, 且妨讀書。 雖間日問安不妨。 至於學問之道, 予蔑如, 何能敎之?" 憲國曰: "大闕之成, 不可易期。 世子宮在平時則在闕內, 故世子問安時外, 人莫能知之。 今世子宮在闕門外, 逐日問安, 從大路往來, 極爲未安。 行宮門外前大路, 東邊設木柵, 西邊作大門, 與世子宮一通爲一闕內, 使貞陵洞右邊所住士大夫詣闕者, 由西邊門出入宜當。" 上曰: "令該司量爲之。" 經世曰: "伏見兵使狀啓, 賊將所言, 則宋象賢之死, 雖古人從容就死, 無以過此。 各別褒贈, 錄其子孫, 以表其忠。 出身宋健變, 初於尙州、咸昌等處, 聚會儒生, 鄕校入據之賊, 竭力戰死。 訪問其事, 褒賞何如?" 上曰: "宜當。"
地名: 咸昌 (慶尚道, 縣（監）)
年: 1808.0

○己卯/配前慶尙監司尹光顔于茂山府, 島配英陽縣監曺錫倫于巨濟府。 先是, 慶尙監司鄭東觀啓以爲: "定査官推覈, 則當初以影堂私設, 新舊鄕人, 每成鬪鬨, 辛丑、丁未, 竝因營關毁撤, 至癸亥秋, 又爲重建, 前道臣尹光顔, 輪關列邑, 竝令撤新設之祠。 然此影堂, 則所重自別, 而移奉時儀節, 無所知委, 縣監曺錫倫, 全失愼重, 以致院儒官隷之互相紛挐, 堂門奉開之不用鑰匙, 擧措極駭。 至於皇朝紀年、本朝國忌板、大老祠碑文、御筆本, 似亦同入於火, 關係莫重, 萬萬驚心云。" 備局啓言: "祠院私設, 果係朝禁, 撤毁未必爲罪。 但其必欲毁此影堂之意, 跡涉乖當, 如欲毁撤, 則何不通諭章甫, 移報春曹, 而如是草草徑擧, 顯有層激之意乎? 尹光顔, 請拿問定罪。 曺錫倫, 則調發村丁, 召號舊鄕, 且帶許多官隷, 立旗發令, 尤是怪駭。 移奉之節, 固當涓吉整儀, 而滾鬪叫呶, 使兩幀奉出, 委之於校奴手中。 請罷黜拿問, 從重照律。" 允之。 義禁府啓言: "光顔供辭以爲, ‘新鄕之設影堂, 初不出於慕賢之意, 只是憑藉爭任之計, 前後營邑, 亦已屢撤。 而影堂別設者, 道臣勘罪, 昭載《通編》, 先朝辛亥, 因咸昌
              新安書堂, 私奉孔、朱兩夫子影像事, 下敎截嚴, 道臣越俸, 仍令毁之, 定儒生, 移奉闕里祠。 今番不必更爲質問於春曹, 只令本邑, 定士林有司, 還奉於盈德本祠後, 毁其堂舍’ 云矣。 毁撤雖遵法典, 而不報春曹, 儀節所當詳細, 而一付該邑, 終歸失禮欠敬之科。 請配于茂朱。" 右議政金載瓚箚論: "尹光顔得罪斯文, 多士齊討, 王府議平, 大非廷尉當之義, 特配以邊遠, 當該堂上, 施以譴罷。" 賜批從之, 特削判義禁趙尙鎭職。
地名: 知禮 (慶尚道, 縣（監）)
年: 1429.0

○通信使朴瑞生具可行事件以啓: "一。 臣到日本, 自對馬島至兵庫, 審其賊數及往來之路。 若對馬、一歧
              內外大島、志賀、平戶等島, 赤間關以西之賊也, 四州以北竈戶、社島等處, 赤間關以東之賊也。 其兵幾至數萬, 其船不下千隻, 若東西相應, 一時興兵, 則禦之難矣。 其西向之路, 則對馬島爲諸賊都會之處, 赤間關是四州諸賊出入之門, 如有西向之賊, 宗貞盛下令其民, 不許汲水, 大內殿下令赤間關, 禁其西出, 則海賊不得往來矣。 且志賀、竈戶、社島等賊, 大內殿主之; 內外大島, 宗像殿掌之; 豐後州海邊諸賊, 大友殿治之; 一歧、平戶等島, 志佐、佐志、田平、呼子等殿分任之, 使彼諸島之主嚴立禁防, 則賊心無由啓矣。 大抵其俗不知禮義, 小不合意, 不顧其身, 雖御所之命, 拒而不從。 由此觀之, 修好御所, 雖爲交隣之道, 而於禁賊之策, 猶緩也。 且日本有所求, 則遣使請之, 如無所求, 雖賀新弔舊之大節, 漫不致禮。 今臣等奉命而至, 接待亦不以禮, 恐因其國舊史所書而然也。 願自今國家不得已之事及報聘外, 不許遣使, 而於上項諸島之主, 厚往薄來, 以悅其心, 間或遣使, 敦諭至意, 以爲禁賊之策。 一。 日本尙浮屠, 交好所贈之物, 無踰佛經。 考閱諸處佛經, 審其成帙與否, 補舊成帙藏畜, 以備後日通好之資。 一。 日本農人, 有設水車, 斡水灌田者, 使學生金愼, 審其造車之法。 其車爲水所乘, 自能回轉, 挹而注之, 與我國昔年所造之車因人力, 而注之者異矣, 但可置於急水, 不可置於漫水也。 水砧亦然。 臣竊料之, 雖漫水, 使人踏而升之, 則亦可灌注矣。 今略造其形以獻, 乞於各官可置之處, 依此造作, 以助灌漑之利。 一。 日本自國都至沿海, 錢之興用, 勝於布米, 故行者雖適千里, 但佩錢緡而不齎糧。 居路傍者各置行旅寄宿之所, 如有客至, 爭請接之計, 受客錢以供人馬, 關梁則大江設舟橋, 溪澗設樓橋, 其傍居者掌其橋之稅, 令過客人納錢十文或五文, 酌其橋之大小而納之, 以爲後日修補之資。 至於土田舟車之稅, 無不用錢, 故使錢之術廣, 而人無負重致遠之勞矣。 一。 日本以竹爲大索, 繫于兩岸, 削全木爲舟, 鐙子竹索, 下於舟上, 立柱架梁, 排板成橋, 使津吏輕取過涉之稅, 後日橋毁, 用以修補。 我國漢江、臨津, 南北大關也。 乞依此例構橋收稅, 隨毁隨補, 則非惟用錢之術廣, 而南北人馬履險困踣之弊, 亦絶矣。 一。 院宇之設, 所以寄行旅也。 構者旣歿, 而修葺不繼, 故年久頹圮, 令人嗟惋, 如沙平、板橋院者多矣。 近來僧之營繕各司及橋梁者, 皆除職授寺, 故僧皆樂之。 願自今分各處程途緊緩, 定寺院多少, 擇僧之能修創者, 差爲住持, 分管院宇。 守令考其營構及供辦能否報監司, 監司更驗其實, 以憑黜陟, 如有功効卓異者, 陞授大寺院, 以勸後來。 一。 旣差住持, 給陳米豆, 使供行旅。 客至則隨納錢多少饋之, 每月季輸錢于官, 受米豆以供之, 禁行旅載米炊飯者。 如此不已, 以廣用錢之術。 一。 各處魚梁之稅, 除司饔、司宰監供上外, 皆令納錢, 至於各道鹽場鹽價、各處船稅與外方各司奴婢之貢, 除緜布, 竝令納錢, 使其興用。 一。 日本之俗, 無少大好沐浴潔身, 故大家各置浴室, 每閭閻亦累置浴所, 其浴室之制, 甚巧而便穩, 溫湯者吹角, 聞者爭納錢浴之。 乞於濟生院、惠民局、倭館、汗蒸、廣通橋等處及外方醫院等人多處, 皆置浴室, 以助用錢之術。 一。 日本街市之制, 市人各於簷下用板設層樓, 置物其上, 非惟塵不及汚, 人得易觀而買之, 市中食物, 無貴賤皆買食之。 我國之市, 則乾濕魚肉等食物, 皆置塵土, 或坐或踐。 乞自雲從街左右行廊東至樓門, 自鍾樓南至廣通橋, 皆構補簷, 其下設層樓置物之處, 分某間爲某所, 以次懸額, 令其易知。 一。 日本往還, 恐遇風浪與海賊, 晝望夜警, 心不少懈, 自伴人至格軍, 無一人不執役, 常自秉槳搖棹, 或一周或再歲而返, 辛勤困悴, 倍於陸行, 其以船上有能率行者, 至再至三, 或有未蒙上恩者, 誠爲可悶。 願自今許奉使者, 第其功勞, 分其才品以薦, 伴人以下, 竝賞職。 一。 臣等到日本
              博大, 倭人
              望古羅自琉球國來言: ‘貴國被擄人, 近因飢饉, 懷土益切。’ 其國王欲乞米于我國, 歲丁未六月, 刷五十餘人載船, 逆風未發, 適有國亂, 不果行。 臣語司正藤次郞曰: ‘汝去率來何如?’ 答云: ‘如蒙上命, 我必行矣。’ 伏望遣人刷還, 以紓積年懷土之苦。 一。 司譯院生徒李生言: ‘甘蔗味甛美, 生食之, 令人解飢渴, 又煮爲沙糖, 琉球國得于江南, 多種之。 又有薯藇, 大者如柱, 小者如椽, 亦得于南蠻, 種之。’ 伏望竝令採來, 以廣其種。 一。 日本凡金銀銅鐵珍物所産之處, 不立防禁, 使居其地者世專採用之利, 而歲貢於國者有常數, 無他差役, 故主者不怠, 寶産無窮, 公私皆賴其利。 願自今依日本例, 凡珍物産處, 不立禁法, 許編民專利, 制其歲貢, 蠲免差役, 俾永爲世業。 一。 倭賊嘗侵略我國, 虜我人民, 以爲奴婢, 或轉賣遠國, 俾不永還, 其父兄子弟痛心切齒, 而未得報讎者, 幾何人乎? 臣等之行, 每泊舟處, 被虜之人爭欲逃來, 以其主枷鎖堅囚未果, 誠可愍也。 日本人多食少, 多賣奴婢, 或竊人子弟賣之, 滔滔皆是。 一岐島, 今因兵亂, 穀盡食絶, 明春尤飢, 若不爲盜, 則賣人營生者, 益多矣。 近因我國之禁, 來賣沿邊者絶矣。 竊念以直報怨, 古今之通誼也。 彼旣虜而使之, 我當買而賤之。 願自今男十歲、女二十歲以下, 皆許來買, 又令適日本者皆得買來, 永爲奴婢, 以示爲民報仇之義。 若曰聚居沿邊, 恐爲後患, 則許傳賣深遠處, 勿令居海邊。"
地名: 知禮 (慶尚道, 縣（監）)
年: 1432.0

○戊辰/禮曹啓: "慶尙道
              醴泉郡人金牣, 家貧無臧獲, 事父母至孝。 父沒, 欲守墳, 適母遘疾未果, 及母死, 廬於墓側, 朝夕哀思, 期而食粥, 再期而蔬食, 盡其喪制。 恨未得廬父墓, 仍居三年, 終始如一。 昌原府人金孝良年十五, 父得狂疾, 醫治不効, 聞生人骨最佳, 自斷手指, 炒乾爲末, 和酒飮之。 善山府人田佐命, 母全身不遂, 臥床七年, 佐命常自湯藥, 親奉溺器, 及沒守墳。 明年, 父又歿, 合葬, 居廬四年, 制終猶不去, 里人擧法諭之, 又留三月, 哀哭不輟。 山陰縣人梁郁事父母謹定省, 盡心供甘旨。 父沒, 三日不食, 廬墓三年。 母沒合葬, 乞貸宗族隣里, 盡賣家産以奉祀, 又廬墓三年。 知禮縣人尹殷保ㆍ徐騭, 皆受業於張志道。 嘗約云: "人生於三事之如一, 況吾師無後, 百歲之後, 當廬墓以終三年。" 及死, 告其父母, 玄冠腰絰, 廬於塚側, 躬執炊爨備奠物。 一日, 殷保父遘疾, 歸家侍藥, 暫不解衣, 病愈乃還。 廬墓月餘, 殷保夢不祥, 卽還家, 父果得疾, 越五日死, 擗踊哭泣, 不離殯側。 一日遇狂風失香合, 數月, 烏含香合來自北山, 置墳前, 其受業人沈澄ㆍ裵現等取視之, 果前香合也。 殷保雖廬父墓, 猶爲其師, 遇朔望必祭, 騭獨廬師墓, 以終三年。 京中住任柔年弱冠, 母寢疾, 侍側湯藥, 未嘗少怠, 及沒, 三日不食, 三年悲哀。 外祖父母相繼而沒, 柔代父居喪, 哀慕盡誠。 父發丹毒幾死, 聞人血爲佳, 卽刺臂取血塗之, 果逾。 康叔全自幼遊必有方, 及長不離側, 定省告面。 父母年皆八十五, 俱患風疾, 叔全侍居奉藥十餘年, 猶不瘳, 陪到溫井浴, 三年而病愈。 父母感其孝誠, 欲與家産奴婢, 叔全固辭曰: "侍藥療病, 子職當然, 請均分。" 父母從之。 高用禮家貧, 母年七十九, 奉養甘旨, 定省溫凊必謹, 及沒, 喪事一從《家禮》。 廬墓, 朝夕奠及種木營墳, 無不躬親, 啜粥終制。 忠淸道
              天安住副司正朴忱, 父母皆老, 弟四人俱仕宦, 忱侍親側, 盡誠奉養, 小有疾, 旁求藥餌治之。 每遇俗節, 必備酒食, 會鄕黨宗族以(悞)
                〔娛〕
              親。 稷山縣住卞袍年十一父沒, 守墳三年, 不食鹽醬, 不服煖衣, 常伏藁脫襪, 啜粥盡哀, 晝夜呼泣。 又侍母, 晨昏甘旨, 莫不親嘗。 龍仁縣住吳旼庚, 父母相繼而沒, 廬墓六年。 兄及妻早沒, 兒子六人無所歸, 旼
              庚愛之如子, 具資裝婚嫁二人。 陽川縣住別侍衛趙旋, 家貧養母盡孝, 母病臥床累月, 旋躬自湯藥, 奉溺器。 母將終, 呼旋曰: "吾以獨女子, 有九十四歲老母, 而未得終養, 汝能孝我。 其以孝吾之誠, 孝吾老母, 則吾死無恨矣。" 旣沒, 旋哭擗, 行喪皆從禮制。 孝養外祖母, 無異親母, 及沒, 葬於母墳近地, 廬墓三年, 食粥寢苫, 未嘗見齒。 黃海道
              平山府住故司直宋乙生妻曹氏, 年二十五, 夫亡終制, 母欲奪志, 曹氏不從, 今已二十三年, 遇俗節及朔朝必祭。 又侍母奉甘旨, 及沒, 服三年喪, 家于近墓之地, 每日朝夕上食。 慶尙道
              軍威縣住李奇年十九母死, 藁葬之。 謂父曰: "吾欲守墳。" 父曰: "吾今鰥居家貧, 汝之昆弟, 亦不堪軍役, 誰助汝守墳乎?" 奇泣曰: "吾母有二子, 兄今任軍役, 我獨無事, 非我而誰? 將乞糧守之。" 結草爲廬, 獨泣殯側。 翌日, 父往見感之, 遂不禁, 助構草廬。 旣葬, 朝夕之奠, 乞諸鄕閭繼之。 未再期, 父又死, 竝葬一丘, 負土石營墳, 守之。 京畿
              楊州人李奇遇, 事父母孝, 奉甘旨以誠, 母沒, 三日不食, 哀慟居廬。 服纔闋, 父又歿, 合葬, 又守三載。 親族憫其鰥居, 備資裝與之, 昏期旣定, 奇遇以嫁季妹。 上項人等, 宜加旌異。" 命與詳定所同議。 僉曰: "牣、郁、旼庚、殷保、袍、柔、叔全、旋、奇、孝良、佐命、奇遇、騭等, 旌門敍用; 用禮、忱敍用; 曹氏旌門復戶。" 從之。
地名: 知禮 (慶尚道, 縣（監）)
年: 1490.0

○御經筵。 講訖, 大司憲權侹啓曰: "領議政、左議政, 於王世子, 師傅也。 世子雖降階, 猶可也, 至於右議政押班及見賓客之時, 亦降階, 德源君, 雖於世子旁祖父, 有嫡庶之分, 皆不可降階。 如此儀註, 似不合禮, 請改之。" 上曰: "予觀儀註, 果如是言, 改之可也。" 權侹又啓曰: "今者外祖父母遺書, 不許通用, 《大典》, 用祖父母遺書者, 通子女子孫而言, 非只言子之子也。 不可以一父母之孫, 而分男女或用或不用也。" 上曰: "是事已議于大臣而定矣。" 持進官鄭文炯啓曰: "前日議于大臣, 而議者皆云: ‘祖父母, 泛指內外而言, 通用爲便。’ 惟李克培議云: ‘《大典》本意, 只言親孫, 非合言外孫, 其不用審矣。’ 從克培議。 其後廣川君
              李克增及朝議皆云: ‘克培之議非是。 用祖父母遺書云者, 通內外子孫而言, 豈外孫不用外祖父遺書乎?’ 臣意亦以爲, 內外子孫通用, 甚合法意。" 上曰: "如此則祖父母遺書, 內外子孫通用可也。" 文炯又啓曰: "內需司陳告奴婢決屬後, 依正案例, 不許人告爭, 此實曖昧。 夫各司奴婢, 每三年續案, 積二十年正案成籍。 其續案載錄者, 許人告爭, 而內需司奴婢決上之後, 一依正案例, 雖祖業奴婢, 不得伸告, 冤抑不少。 臣意以爲, 內需司正案載錄者, 不得更改, 其餘續(續)
                〔案〕
              決上者, 許人訟之, 其中文券明白累世傳係者, 還給其主, 以伸冤抑爲便。" 侹曰: "我國知禮義有上下之分者, 以有奴婢也。 累世相傳奴婢, 一朝移屬內需司, 不得告爭, 則其冤抑實深, 宜許伸訴。" 上曰: "慶尙道觀察使鄭佸, 亦言此事。 予意以爲, 不計年限, 許人告爭, 則其勢紛紜蠭起, 不得一一聽理。 若限年聽訟, 則意亦可矣, 已問于政院, 時未回啓。 往者興守陳告, 至爲奸詐, 如此之類, 不可不改。 今欲限年告爭如何?" 僉啓曰: "上敎允當。" 侹又啓曰: "壬戌以前贈與白文通行久矣。 今者立法不得行用, 緣此告爭于本府, 以不用白文, 訟奴婢、田宅者, 稍稍有之。 久遠通行之法, 一朝頓變, 使起訟端, 互相是非, 甚未便。" 上曰: "果如是言, 其亟諭該司, 依舊通行。" 侹又啓曰: "閔師騫所擿守令不法事, 其中細瑣之條, 當揀而置之, 其不可棄者, 令監司鄭佸, 推考以啓何如?" 上曰: "然。 憲府審事之緊不緊, 輕者棄之, 重者付監司推鞫。"

○兀良哈
              奴木哈、剌力答等, 買其同類人告身而來, 事覺, 禮曹收其告身, 於拜辭日, 奴木哈不拜, 又不飮宣醞, 剌力答拜而不飮。 上使注書, 諭奴木哈等曰: "何以無禮於闕庭, 至不飮宣醞歟? 若啓爾所爲, 則國家當有所處置, 爾之無禮, 當以國法治之。" 奴木哈等, 稽顙俯伏曰: "臣等豈敢無禮乎? 但前日隨招撫使, 刷還人物, 頗有功勞, 意謂陞職, 而今乃如此, 故痛憤耳。" 傳曰: "此人等除職便否, 問于禮曹。" 禮曹來啓曰: "奴木哈等, 買他人告身來, 故只授司猛職耳。 奴木哈前日無禮於本曹, 命下義禁府囚鞫, 以示國威, 今又無禮於闕庭, 請依前例治罪。" 傳曰: "野人, 不可以我國人例待之也。 其議于領敦寧以上。" 沈澮、尹弼商、盧思愼、尹壕議: "彼野人, 狼子野心, 不可繩之以法。 置之度外何如?" 洪應議: "歸順野人等, 在五鎭, 待之如編氓, 今奴木哈等, 無禮於闕庭, 不可不懲。 但恐雖下義禁府鞫之, 亦不畏服, 特赦之何如?" 李克培議: "奴木哈前日見囚義禁府, 已知國威, 不須再囚。 今雖無禮於闕庭, 旋卽自服, 臣意以謂, 使禮曹郞廳到館, 宣敎云: ‘汝等居會寧鎭, 與吾民無異, 前日詐持告身, 欺罔朝廷。 以此囚禁鞫之, 汝等本不知禮義, 故置之度外, 特赦其罪。 今又於闕庭無禮, 禮曹請置重典, 以示同類。 然汝自服罪, 故又特宥之。’ 以此意, 宣諭何如?" 從克培等議。
地名: 知禮 (慶尚道, 縣（監）)
年: 1494.0

○乙亥/傳于司諫院曰: "疏內士大夫相竊其妾及飯僧、齋佛、女謁將熾等語, 何謂耶? 景伊事, 爾等必以爲, 私於中宮之兄, 移於禁府耳。 然雖小民, 若以爲不公而請移, 則聽之, 何言之若是耶?" 獻納南世聃對曰: "李鐵堅, 以大臣私部將鄭灝妾, 是竊其妾也。 去夏興福寺飯佛, 士族婦女, 傾都往會。 臣等請鞫之, 而殿下不允。 今者慈壽宮飯佛, 弘文館言之, 而以不知答之。 興福、慈壽之飯佛, 皆貴近之所爲, 而殿下不加罪責, 小民, 轉相倣傚, 恬不爲怪。 臣等近日詣闕, 見問安婢、窮僕, 窮日不止。 不爲憧憧往來者乎? 景伊, 元告而受訊, 憲府, 請治其隻人。 傳敎曰: ‘加刑景伊。’ 憲府, 更請栲訊其隻。 而隻朴延生, 不下一杖, 無辭自服, 不宜更問, 因殷老之疏, 移送禁府。 是聖上推鞫窮詰, 欲辨是非也, 然小民, 豈無私殷老之疑乎?" 傳曰: "所失在予, 則予當自任其失。 然人臣, 進言於君, 當以所當言之事而言之, 不可以人君所不知之事而言之也。 興福寺、慈壽宮佛事, 予所不知, 而爾云: ‘不加罪責’, 然月山夫人, 予之嫂也, 先王後宮, 予之祖母也, 其可治罪乎? 爾欲使予治罪, 則是誤風俗, 先自爾等始矣。 是則爾之妄言也。 族親遣人問安, 非自今日始也, 豈可以此, 而指謂女謁將熾耶? 予令刑訊景伊、延生, 而憲府, 請只刑延生, 予又令竝刑景伊、延生, 而憲府, 終不刑景伊, 此則予之威令, 不行也。 今禁府, 竝推景伊及延生等, 使之歸一也。 雖小民請移他司, 慮有冤抑而聽之, 況殷老, 以宰相而請移, 則其可不聽乎" 世聃曰: "興福寺、慈壽宮佛事, 上以謂不知則是。 然貴戚, 敢行侫佛之事, 而使聖上不知, 可乎? 月山夫人與 先王後宮, 雖不得加罪, 其從臾爲非, 上以蒙蔽聖上, 下以糜費財帛, 以累聖治, 如庵主僧及幹事之人, 在所當治, 以警其餘。 今聖明在上, 內外有嚴, 在當時, 豈有女謁之盛歟? 然治平日久, 政敎或衰, 內或女史之廢弛, 外或出入之無妨, 則因緣問安, 往來不止。 或以左道而進者, 或以邪謟而進者, 奸言卑辭, 或從而聽之矣。 士君子, 稍知禮義, 或有干進之意, 則巧辭游說, 以移君上之意者, 有之, 況不識事理, 不知國體, 如婦人、小子乎? 此不可不先禁也。 兩造具備, 師聽五辭, 今朴延生, 旣輸其情, 不可更聽五辭。 若因訟者之飾辭, 累移他時, 則詞訟, 何時得情乎?" 傳曰: "興福寺、慈壽宮佛事, 初不言於予, 予何以知之? 予本不崇佛, 爾等, 不宣言之若此也。 族親, 非問安於予也。 但中宮族親, 遣人問安, 而中宮答之耳, 非以書以言而出入也。 宰相等問安, 則直由政院, 公然入啓, 爾等不知宮禁之事, 故啓之如此耳"
地名: 知禮 (慶尚道, 縣（監）)
年: 1505.0

○傳曰:"來端午日, 內侍客三更赴宴, 侍客婢子各二人, 擇衣服、容貌精潔者, 令傳饌於宴廳。 且婢子等必不知禮, 令禮官習儀。"
地名: 知禮 (慶尚道, 縣（監）)
年: 1506.0

○臺諫啓曰: "曺繼衡其製罷弘文館文曰: ‘陰中傷人。’ 是上謟廢王也; 交結田同, 是內附宮妾也; 奴事士洪, 是外結權奸也。 內外締結, 以媒進取, 一日之閒, 以正郞, 超陞參議, 是果無罪乎? 詔獄是君前也, 當以實對之, 其製罷弘文館文事, 以尹璋立證, 而璋曰: ‘吾爲刑房承旨, 安知禮房事乎?’ 田同事, 以裵繼孫立證, 而繼孫曰: ‘吾不知也。’ 然則繼衡之詐著矣。 金壽卿短喪, 雖時王之制, 若小有哀戚之心, 則反正之後, 卽當服衰, 乃於初五日朝參時, 從容辭職而去, 有人心者, 固如是乎? 善山府使李琬事, 監司專一方之權, 黜陟人物, 豈無所聞而啓之? 況李琬前任載寧郡守時, 不堪其任, 百姓怨之, 至焚公廨, 其人可知。 請罷職。" 皆不允。
地名: 知禮 (慶尚道, 縣（監）)
年: 1535.0

○命招益陽君
              懷、利城君
              慣、宜川尉
              南燮元等, 諭之曰: "予曾聞祖宗朝, 厚待宗親至矣, 然不可不敎戒, 故俾年長宗室, 撿擧年少宗親, 或有妄行失道, 或不能制奴隷者, 幷撿擧。 此欲使宗室, 不至於有過, 預爲防閑、杜漸之意也。 且祖宗設宗學本意, 欲使宗親等, 學習知禮義, 此甚美事也。 今則非徒不勤學習, 年少子弟, 各以其意恣行, 尊長不撿飭, 故犯法者多矣。 雖有宗簿寺, 而有司, 則著見於事, 然後推之矣。 尊長須先撿飭, 不至有過, 則大有益於防閑也。 近聞臺論, 伊川君以妾子贖身事, 曾受沐浴之由, 枉道橫行, 又欲見吳琢之婢, 歸於殷栗。 廣川君以娼妓爲妾, 欲受由往東萊, 以驛馬率來云。 宗親子弟, 如是犯法, 皆由尊長不撿飭之故也。 古云: ‘宗室犯法, 不罪則廢法, 罪之則傷恩。’ 是故須預爲防閑, 不至於罪責。 君等體奉予意, 撿飭子弟, 不至於此可也。"
地名: 知禮 (慶尚道, 縣（監）)
年: 1543.0

○癸酉/冬至使崔輔漢、李澯等, 回自京師, 上御思政殿引見。 上曰: "中朝宮闈之變, 聞之至爲驚駭。" 輔漢曰: "臣等不得詳聞。 如序班等人外, 其他士大夫, 則未嘗相從交接, 雖或見之, 豈敢公然倡說哉? 但臣等入歸時, 於通州, 有一主人, 雖非士族, 亦不至無知, 每向我國之人, 厚遇慇懃。 茶禮之後, 招通事洪謙來前, 屛去左右之人, 屬耳密語曰: ‘皇帝爲宮婢縊弑, 勢甚危急, 至於鼻孔流血。 幸賴小婢, 奔告皇后, 走及救解, 遂得復蘇, 然猶死生未可知也。’ 臣等甚驚惶, 到京聞之, 則無恙云。 問諸下人, 以謀逆之人, 皆常時親侍, 至有寵幸生女, 而何以至此乎? 答以皇帝篤好道術, 鍊丹服食, 性(寢)
                〔寖〕
              躁急, 喜怒無常, 宮人等不勝怨懼, 同謀搆亂云, 然未可的信。 但帝不顧國政, 一不視朝, 而惑於異術, 有道士陶典直者, 起自胥吏, 日侍左右, 鍊丹爲藥, 求作神仙, 方自酷信。 以此朱砂稀貴, 市皆乏盡, 求貿未得。 乃以道士, 兼禮部尙書, 錄在縉紳一覽, 而祿俸亦准其品, 專倚寵任, 由是萬事怠惰, 紀綱掃如。 山西
              㺚子, 勢又熾盛, 侵至太原, 殺害人物, 不紀其數, 驃騎將軍, 亦見敗死。 去秋間調發遼東精兵, 多數進去, 賊巳退散, 無及而還。 且朝廷常所籌策之事, 只以苟得防遏爲務, 其如征討之擧, 無以爲計爾。" 上曰: "山西
              㺚子深入作耗之後, 亦不還本土, 長留侵犯乎?" 輔漢曰: "往來無常, 任其出入, 莫敢誰何, 中原人物之被其殺掠者, 不知紀極, 而㺚子首級, 則中原之人, 專無所得云矣。 山西之患, 爲憂最巨。 如山東
              㺚子, 殺獲千餘人, 官員陷沒者, 亦幾四十人。 無端擄掠, 至爲可駭, 然以山西見之, 直是小醜耳。" 上曰: "山西之賊, 亦多殺虜將卒乎?" 輔漢曰: "雖未及詳知形勢, 聞賊率千餘騎入寇, 聚於一丘陵之上, 官軍易之, 徑進環圍, 將欲搏擊, 賊忽大呼放石, 奮力突圍出, 將卒千餘人, 一時喪失, 其他被諸殺掠, 不紀其限, 官軍所得, 則頓無所聞。 朝廷粗足爲保安之策耳。 人心亦皆離叛, 誠非細慮, 豈至山東而已?" 上曰: "宮闈變定, 進賀之時, 欲擧謝恩, 而以煩擾還止。 若聖恩誠爲特異, 則謝之何如?" 輔漢曰: "冬至賀禮, 禮部尙書嚴嵩, 特請親受, 不然則內外朝貢人員, 必皆失望云。 故習儀之日, 皆已定之, 以天氣寒嚴, 遂命權停。 嚴尙書更奏, 日候不至甚寒, 祭告神祇, 雖或攝行, 受賀則不可不親也。 帝忽無端下詔曰: ‘仍示朝鮮國使臣, 令知所以外國他無來朝者, 只拘西番、剌麻㺚子與本國而已。’ 蓋本國連續朝貢, 能知禮義, 而不親受賀, 以爲未安, 故似如是特命諭之也。 嚴嵩亦言: ‘皇帝重待之意, 儞每亦可詣闕問安, 事體似難, 故未得爲之也。 宜速馳啓國王, 使來問安’ 云, 招一行之人於其家, 亦如是言之, 不知何意也。" 李澯曰: "嚴嵩所言, 似爲未便事, 序班等亦有言之者。" 輔漢曰: "中朝群臣, 亦恭上起居而已。 一擧三禮,
                【欽問、進賀、謝恩。】
              誠似煩亂, 只行欽問、進賀爲宜。 臣等之計, 亦如是矣。 但皇帝之恩, 則實出非常也。 謄書下詔之言, 來示臣等, 似若本國之奉甘結也。 雖然, 只擧二禮, 於國體, 豈有虧損? 外國之人, 一不朝貢。 琉球則號爲禮義之邦, 素與本國爭先後之次, 而今不進賀, 唯本國不廢述職耳。 此豈非朝廷無綱紀而然哉? 㺚子則欲受賞賜, 故二千餘人, 連絡不絶矣。"
地名: 知禮 (慶尚道, 縣（監）)
年: 1544.0

○癸亥/御夕講。 侍講官金天宇臨文曰: "以將帥事論之, 兵戎間對敵之事, 不得已臨機應變, 固不可預度, 亦不可遙制。 頃者邊將所爲之事, 皆自朝廷下書, 伸縮操縱, 皆在朝廷, 美則美矣。 但恐臨機, 或致有誤也。 漂流唐船之時, 朝廷以邊將待以軍威爲罪, 使之誘降, 又其退去時, 復令愼勿驚射, 期在生擒, 故彼唐人, 至於用砲殺人, 而邊將不敢措手。 此則非緊重之事, 如今新絶倭奴, 必有邊患, 邊將若事事皆稟朝廷, 而待其處置, 恐致大誤軍機也。" 上曰: "邊將若不能自爲方略, 而皆待朝廷處置, 則事誤矣。 如唐船之事, 非若犯邊, 而輕加接戰, 則恐至殺害上國之人, 故不得已自朝廷處置矣。" 特進官任權曰: "凡事規模, 固當內外相維, 至於軍機之事, 必須邊將臨機處置, 安可從中遙制? 對馬島已拒絶, 邊將固不當許接, 如大〈內〉、小二殿及日本諸使, 不在拒絶之類, 若來泊于浦所, 則邊將不得不稟朝廷而處之。" 上曰: "已拒絶之事, 不必取稟, 然今乃事之始端, 或不能知拒絶之由而來問, 則說其始末以送, 似可, 故予意云爾。 今則雖有出來者, 卽當還送也。" 任權曰: "孔子曰: ‘君使臣以禮, 臣事君以忠。’ 君臣之間, 當以禮相遇。 古之人君之遣使臣也, 遣之有詩, 勞亦有詩, 至於遣戍也, 軍卒家室之情, 必慇懃慰撫, 形之歌詞, 誠美事也。 當今如小小使命, 則固不可一切宴勞, 若奉大事竣事而還者, 得非爲迎勞之事可乎? 禮遇臣下等事, 自下不敢啓達矣, 若發於聖情而爲之, 則下情自然感激矣, 而近來使臣之禮, 似爲欠矣。" 上曰: "監司、兵ㆍ水使宴饗等事, 例也。 近果災變連仍, 不得已如倭、野人接待, 及赴京使臣外, 有災變之時, 難以如常, 故廢不擧行, 若無災變時, 果當擧行矣。" 天宇曰: "近來朝廷上下, 頓無禮讓, 雖有言及於禮讓, 甚者怪之, 禮俗安在? 以頃日庭試事觀之, 儒生爭門而入, 自相蹈籍, 或死或傷, 此古所未聞。 古者儒生大酺時, 其數豈不多乎? 而猶能察禮, 不至錯亂, 今乃至是。 彼儒生, 若於平時, 能知禮之爲重, 則何至於是乎? 大抵禮讓之事, 士大夫先之而後, 下人效焉。 今夫在人世而能知學問者爲儒, 人亦以有識待之, 居一鄕則一鄕效之, 今則至於學宮之儒, 亦不見有禮讓之習, 臣竊憂焉。" 任權曰: "禮義廉恥, 國之四維, 而今則廉恥安在? 惟利是求, 臣甚憂之。 古者文臣, 豈無老親, 然專不求守令, 今則不顧廉恥, 忘慙奔(兢)
                〔競〕
              , 何有如此之事乎? 祖宗之法, 文官未經守令者, 不給四品以上加, 蓋以文官憚於外任故然也。 若近來則不爲守令者爲可貴, 以是而觀, 亦可見人心貪利之一端也。 須自朝廷崇尙四維, 而後可矯, 而自上不見崇禮讓之意, 如何可變也?" 上曰: "禮、義、廉、恥, 國之四維, 四維不張, 上下之分, 亦隨而紊。 然而禮讓之事, 不可徒責儒生, 須朝廷示之然後, 下人效之矣。"
地名: 知禮 (慶尚道, 縣（監）)
年: 1560.0

○甲辰/上御朝講。 大司憲宋麒壽曰: "永川聖廟前久遠桐木, 一朝無緣斫伐, 其倅之無識, 可知矣。 鄭琚等所爲, 其志則可觀。 永川, 物衆地大, 人物富盛, 有識之士甚多。 立書院聚生徒, 其來已久, 人知禮義, 士風甚美。 今者移木而栽之, 聚奠而泣下, 且以再逢伐樹之語, 至比郡守於桓魋。 其言雖似過激, 豈以此爲罪哉? 若因啓聞而重治之, 則臣恐士氣摧沮也。" 司諫李希儉曰: "狂簡儒生之事, 非豪强品官之比也。 如是治之, 似爲太過矣。" 上曰: "近來人心風俗, 薄惡日甚, 以奴殺主, 綱常大變, 至爲駭愕。 永川之事, 雖因郡守失道而如是, 然見其啓本, 則習俗似乎不美。 恐有後日之弊, 故令其道推之矣, 該司當斟酌處之。"
地名: 知禮 (慶尚道, 縣（監）)
年: 1594.0

○推鞫廳
                【委官柳成龍、承旨尹承吉。】
              啓曰: "呂大老所供如此。 若有事干, 則當先鞫問, 以得端緖, 而無憑問之處。 當身當爲刑推乎? 何以爲之? 敢稟。 招辭大槪, "前縣監呂大老, 年四十三。 素不交人, 出身已過十年, 知面目者絶少, 無賴之徒, 相知萬無。 忠淸道則足迹一不寄着, 宋儒眞則無一面之分。 辛卯冬, 以中學訓導, 別抄學中年少若干人, 考講製述, 儒眞日課能誦, 製述超等, 別加褒賞, 始知姓名。 其陰蓄不軌之謀, 全不知之, 如曩日所云。 吉三峰則形迹猶有可疑, 我則時方仕宦。 壬辰年知禮縣監除授, 九月以軍糧不謹, 拿詣王獄, 蒙宥還家。 因老母妻子飢餓, 將收貢奴婢, 十一月下興陽, 則縣監裵興立, 亦皆見知。 歲幕到南原居同壻梁天遇家, 正月晦, 流寓于鎭安地, 奚暇入伽倻、入海島? 無賴之徒, 盜弄於潢池, 形迹敗路之後, 辭窮無所指的, 前日聞名之人, 無不亂引, 尤爲兇慘" 云。 答曰: "姑爲仍囚, 徐爲察處。"
地名: 知禮 (慶尚道, 縣（監）)
年: 1602.0

○政院啓曰: "頃日宮奴之事, 臣等雖未知其間曲折, 然伏見前後備忘, 則固知聖意之所在, 而臣等區區之心, 亦不勝其未安, 不得不達其所懷焉。 奴隷相鬪, 實是不關之事。 況婦人, 深居梱內, 若無保母, 則以伯姬七十左右之年, 尙不下堂, 而死於火中。 河原夫人, 以賤隷相鬪之事, 暮夜之中, 徒步而出, 聞者莫不驚駭。 其貽聖上之羞, 庸有紀極乎? 第夫人, 自己之悔咎, 言之無及, 而其間之事, 亦不無責有所歸。 當初定遠, 雖不知其事, 而夫人之不免於拘閉者, 實是莫大之變。 宮奴之縱恣無忌, 極矣。 此非一朝一夕之故, 而馴致今日之變, 則縱奴爲惡之咎, 定遠有所不得免矣。 河原夫人, 雖不知禮法, 有此妄動, 定遠宮奴, 若截然常有嚴敬之心, 則必不敢作亂於夫人之家。 夫人之入門也, 亦驚惶散走之不暇, 豈敢生意於鎖閉, 至於四更之久乎? 臣等竊恐, 自上不可以定遠, 爲全然無所失也。 瞻聆共駭, 閭巷藉藉。 聖上之心, 初非不出於大公, 聖上之言, 亦非不出於至正, 然亦豈可家喩而戶說乎? 愚民易惑。 國言未已。 若以聖上。 爲不無町畦於彼此, 則所損者亦多矣。 且伏見任鶴齡罷職之辭, 亦多有未安者。 王言一出, 傳播四方, 亦非細事也。 臣等俱以無狀, 職忝近密, 苟有所懷, 不敢默默, 惶恐敢啓。" 傳曰: "知道。"
                【時臺諫恇劫退縮, 公論鬱抑, 政院有此啓辭, 輿情稍快焉。】
地名: 知禮 (慶尚道, 縣（監）)
年: 1622.0

○午時, 王接見監軍於南別宮, 行下馬宴禮。 王曰: "天朝聖化方盛, 而奴賊敢生梗化之心, 仍致遼、廣連陷, 以天朝堂堂威靈, 何至於此耶?" 監軍曰: "此賊稔射天之惡久矣, 而邊臣狃安, 置諸尋常, 致有此變。 (其間曲折, 難盡於酒席間。) 當與接伴使密議, 一一通告。" (王曰: "王世子請行酒禮。" 監軍曰: "國王行酒時, 俺未免失禮。 王世子行酒時, 則第四爵俺當親執而進。" 王曰: "別無失禮。 儀註固如是耳。" 監軍)
              又曰: "(當依令。) 國王忠義, 天下皆聞, 而世子聰慧知禮, 不勝欣賀。" (王曰: "不敢不敢。") 王曰: "奴賊時在何地? 而征勦之期, (邈不聞知,) 願聞其詳。" 監軍曰: "王巡撫失守之後, 西㺚助兵, 已爲恢拓, 故奴賊退遁遼城矣。 但遼兵則恇劫喪膽, 無復振作, 當調發陝西
              㺚兵, 大軍齊會, 然後可定師期矣。" 王曰: "因小邦走回人聞‘關外以東, 盡爲賊藪’, 小邦臣民, 莫不喪膽。 (日夜憂憫。) 今聞大人之言, 深用喜慰。 但關外亦有兵馬耶? 所領將官誰耶?" 監軍曰: "戰敗將卒, 不許不
              入關, 故方屯關外, 而關內則(薊陣)二十萬(方)來屯。 將官則李懷信及杜松之姪, 以摠兵來守。 此則俺所知者, 而此外將官, 何能盡擧? 奴賊孤軍深入, 天朝大軍齊集, 則殲勦不難, 國王勿用憂慮。" 王曰: "熊經略、王巡撫今在何處?" 監軍曰: "熊經略
              聽勘, 王巡撫待罪, 而廣寧失守, 則專由於將官輕敵出戰。 (或致堕馬,) 終見失律敗衂, 此豈熊、
                王
              之罪哉?" 王曰: "水軍調發幾許, 咸集於我國耶? 亦(有)由他路而進(者)耶?" 監軍曰: "水軍調發之數則二萬, 而或由旅順而進, 或出來貴國而然, 其勢當咸集於貴國矣。" 王曰: "大人出告示, 嚴禁一路, 使小邦殘氓, 得免擾害, 小邦臣民, 咸服淸簡之政。 (不勝感激。)" 監軍曰: "一路屢受厚恩, 不勝未安。 (在開城府時, 接伴使已悉俺意矣。) 俺當正己, 禁約下輩, 而俺已先犯, 恐多貽弊, 俺何敢不爲盡力禁約乎? (俺之撥兒犯禁於定州者, 卽拿致棍打百二十, 更欲訪問重究, 而語言不通, 無由得聞。 方用嘆馬, 反承垂謝, 不勝慙愧。)" 王曰: "明日謁聖後, 欲行宴禮, 而但時氣向熱, 恐勞尊體。 (自前奉命東臨, 翌日行宴, 已成規例。)
              請明日行宴禮後, 明明從容謁聖(, 似爲便當例)。" 監軍曰: "俺上年十月, 乘舟浮海, 不得展謁文廟者, 今已半歲。 玆欲明日先行謁聖(, 明明日行宴禮)矣。" (王曰: "大人右文之誠則至矣。 但翌日行宴禮, 乃是弊邦二百年流來舊規, 願大人明日行宴禮後, 趁後日從容謁聖, 似爲便當。" 監軍曰: "勤敎至此, 明日謁聖後, 還到此處, 設行宴禮。 日晷方永, 雖往還後行禮, 亦有裕矣。" 王曰: "日晷雖永, 長程跋涉之餘, 一日疊行, 恐勞尊體。 明日行宴禮, 後日從當(渴聖)
                  〔謁聖〕
                , 亦未晩矣。" 監軍曰: "明日謁聖後歸路, 過王門不入, 實深未安。 當依命, 明日行宴禮, 明明謁聖後, 當歷謝。 第以回謝太遲爲未安耳。" 行十爵罷。)
地名: 知禮 (慶尚道, 縣（監）)
年: 1626.0

○上御崇政殿, 行回禮宴。 詔使曰: "今日之來, 爲回禮也, 請先拜。" 上曰: "不敢當。" 使曰: "敢固請先拜。" 上曰: "不敢當, 不敢當。 大人不許寡人先拜, 請行揖。" 遂相向再揖。 詔使曰: "所送禮單, 雖甚菲薄, 願領微情。" 上曰: "大人旣儼然臨之, 又侈以禮物。 雖不敢辭, 亦不敢當, 無任惶感之至。" 使曰: "稱謝至此, 盛意可知。" 遂相向再揖。 上曰: "大人念寡昧丁憂, 猥欲臨弔, 固已感拜矣, 今者又送所搆祭文。 盛眷至此, 不勝感激。 請再拜以謝。" 詔使曰: "旣不得弔, 何敢受拜?" 上曰: "不許而强請, 反似未安。 請行揖禮。" 遂相向再揖而請坐。 詔使曰: "聞賢王有長子, 請與相見。" 上曰: "年幼不識禮, 且未蒙皇朝冊命, 不敢使謁於大人。" 詔使曰: "賢王所敎, 豈不知禮? 願一相見。" 上曰: "時未得奏聞皇朝, 而渠亦年幼, 不閑禮節。 且坐次非便, 恐礙禮貌。 是以不敢見矣。" 詔使曰: "依命。" 上曰: "頃者以遼民一事, 奏聞皇朝, 而見該部咨文, 則頗有不諒衷曲之語。 小邦不勝惶恐。" 詔使曰: "朝見百官呈文, 已知其詳矣。 遼民甚衆, 雖欲驅之於海島之中, 亦不可容易。 朝廷當有別樣處置, 豈可使擾害於貴國乎?" 上曰: "小邦土瘠民貧, 接濟無路, 其勢必至主客俱困, 故不得不仰達於皇朝, 而兵部之移咨如此, 小邦之惶懼方深。 適會大人銜命遠臨, 庶將有以暴白情事, 幸甚。 朝聞陪臣之語, 則大人委曲敎諭, 至欲還朝奏聞, 大人厚義, 口難容謝。" 詔使曰: "兵部事, 別有深意也。 貴國之於遼民事, 力不及, 接濟無策, 此則朝廷之所軫念, 而賢王之忠憤, 孰不知之? 兵部, 非爲遼民也, 非爲貴國也, 別有深意存焉。" 御前通事李景稷啓曰: "詔使所謂深意, 必指毛將事, 而言也。" 上曰: "盛意至此, 不勝感幸。 小邦悶迫之情, 若不仰愬於父母之邦, 則將何所告乎? 前日之奏聞, 實出於不得已, 而辭不達意, 恐無以暴白下情。 今者大人洞察小邦情事, 若於登對之日, 陳奏四聰之下, 則小邦之十奏, 不如大人之一言, 不勝區區企望之至。 大人之於小邦, 待之以誠, 故不避猥濫, 敢此仰告。" 詔使曰: "俺等在朝時, 已聞遼民事矣。 天子明聖, 俺等還朝, 當以政府呈文, 陳達於皇上。 賢王雖無所敎, 俺所目覩, 其敢不盡心乎?" 上曰: "多謝、多謝。" 行酒如儀。 上曰: "毛將以單騎渡江, 義聲所曁, 莫不奮起, 奴賊不敢近邊, 小邦賴以無事。 秋毫莫非聖天子德澤, 小邦君臣, 日夜感祝。 但物力單薄, 事不如心, 是以惶恐。" 詔使曰: "廟堂與兵部, 孰不知貴國接濟遼民之事乎?" 上謂李景稷曰: "不言毛將事乎? 何其所答如是耶?" 景稷啓曰: "毛將之事, 非不詳陳, 而但以知道答之, 專以遼民事言之矣。" 完杯禮後, 上使承旨, 呈禮單於詔使前, 詔使曰: "但受單子, 以領厚情。" 上强請之, 詔使曰: "情禮俱隆, 敢不惟命?"
地名: 知禮 (慶尚道, 縣（監）)
年: 1689.0

○大司憲權瑎、大司諫李玄紀、執義金澍、司諫李壽徵、持平沈橃ㆍ李萬元、正言李元齡ㆍ趙湜, 合啓曰: "春秋之法, 人臣無將, 將則誅。 宋時烈當己亥大喪, 舍《禮經》亦名長子之文, 而引四種之說, 貶降君父, 將心一也。 因尹善道辨斥, 敢引檀弓免、子游衰之說, 夫檀弓免譏舍孫立子。 子游衰, 譏廢嫡立庶, 則以次嫡承統十年君臨之聖主, 爲不當立之庶子, 而謂將見譏於知禮之人耶? 將心二也。 元良誕降, 億兆胥悅, 而敢引宋
              哲宗事, 以定號謂太急, 撓動國本, 將心三也, 以錫冑爲心腹, 以益勳爲爫牙, 網打善類, 屠戮無辜, 今益勳栲死, 錫冑追削, 而時烈尙假息, 此輿情之所不快也。 且以有湞之獄, 上疏自明而有曰: ‘臣不能辦貫高之事。’ 夫高圖不軌, 事覺絶吭而死, 以此比況, 益不掩本情矣。 寧陵之遷, 與金壽興書曰: ‘上於庚子, 親自奉審而不爲改封, 及至今日, 無自反之語, 而專罪諸臣, 此豈躬自厚薄責人之意耶? 不可不以子家駒對昭公之說, 密進規戒。’ 又曰: ‘上以違豫, 廢展陵而逐歲爲溫泉行, 議者不能無疑。’ 噫嘻, 此何言也! 人主有過, 爲臣子者, 面諫疏規, 固有之矣。 何可捃摭君上所無之過, 揚之於僚友, 有若數罪者然哉? 不道之罪, 萬戮猶輕, 又於向日疏中, 以許穆早建國本之言, 謂之潛挑禍機, 至於逆堅之謀而益肆, 噫! 殿下誕生之初, 請建儲位之論, 何與於逆堅之謀, 而乃爲此無倫之說耶? 有湞之姪與奴言, 有湞欲乞糧於萊府, 往投於鄭錦, 以爲請兵來攻之計, 遂到長鬐, 留時烈栫棘中者, 至於四十日之久, 其子聞而携歸, 未幾, 投兇書。 書中所謂嫡統失序者, 實襲時烈之論, 時烈之不與其謀, 人孰信之? 此皆人臣之極罪, 天下之大惡也。 請拿鞫嚴問, 以正邦刑。 又言洪致祥與師命, 同情倡和, 旣誣上躬, 又誣東朝, 神人之所共憤, 王法之所不貸, 至如圖得密旨, 陷人惡逆, 特其薄物細故耳。 今師命伏法, 而致祥獨免刑章, 大乖獄體, 請以律處之。" 不允。